L-eks direttur maniġerjali tal-Allied Newspapers Adrian Hillman tpoġġa taħt akkuża hekk kif il-Ħamis bdiet il-kumpilazzjoni tal-evidenza kontrih dwar diversi reati finanzjarji. Il-proċeduri kontra Hillman setgħu jibdew wara li huwa ġie estradit mir-Renju Unit il-ġimgħa li għaddiet. L-akkużi kontrih jinkludu ħasil ta' flus, tixħim u frodi ta' Allied Newspapers li hija kumpanija sussidjarja ta' Progress Press. Hillman qatta' tmiem il-ġimgħa l-ħabs avolja bil-libertà proviżorja – rapport L-allegazzjonijiet jiffokaw fuq id-deċiżjoni li tinbena stamperija ġdida fl-Imrieħel, li għaliha kien nxtara apparat mill-Grupp Kasco li hija proprjetà ta' Keith Schembri, l-eks Chief of Staff tal-eks Prim Ministru Joseph Muscat. Schembri jinsab akkużat dwar dan fi proċeduri kriminali separati. L-Ispettur Joseph Xerri, mit-Taqsima tal-Ħasil ​​tal-Flus tal-Korp tal-Pulizija, qal lill-qorti li l-esperti kkonkludew li ħasil ta' flus li sar ġie moħbi bħala kummissjonijiet u l-magni mixtrija kienu ġew stmati iktar minn kemm jiswew biex id-differenza tmur għand diversi persuni fosthom Hillman u Schembri. Xerri spjega li l-prezz tal-magni kien $13.5 miljun li kellu jitħallas fuq 13-il pagament. Xerri kompla jispjega li fil-kontijiet ta' Hillman ma' Zenith huwa rċieva flus mingħand Keith Schembri biss. Il-kumpanija Lester li s-sid tagħha huwa Adrian Hilman irċeviet €100,000 mingħand Keith Schembri u €125,000 oħra mill-bank ta' Ġibiltà. Dawn il-kumpaniji off-shore kienu nfetħu minn Nexia BT. L-esperti kkonkludew li Brian Tonna u Karl Cini kienu professjonisti fil-ħasil ta' flus. Il-kummissjonijiet li t-total tagħhom kienu ta' €5.5 miljun intużaw biex jgħattu l-korruzzjoni. Hillman irċieva total ta' €1 miljun bħala ħlasijiet ta' konsultazzjoni. Din l-operazzjoni ta' frodi kienet dokumentata fuq spreadsheet li nstabet fis-servers tal-Grupp Kasco, fejn fost oħrajn kien hemm il-mod kif għandhom jinqasmu l-flus bejn dawk involuti. Waqt kontro-eżami mill-avukat tad-difiza Stefano Filletti, li qiegħed jippreżenta lil Hillman flimkien mal-avukat Maurice Meli, l-Ispettur Xerri qal li huwa jirrikonoxxi li l-proġett kellu jgħaddi minn diversi bordijiet biex jiġi approvat madankollu kompla li l-proċess kien wieħed ivvizzjat. Xerri kkonferma wkoll li l-Malta Enterprise, li pprovdiet madwar €1.5 miljun f'għajnuna, ma għamlitx rapport lill-pulizija dwar dawn il-frodi. Fuq Twitter aktar tard matul il-ġurnata, Matthew Caruana Galizia kiteb li r-raġuni għala l-Malta Enterprise ma għamlitx rapport kienet minħabba li l-Kap Eżekuttiv tagħha huwa Kurt Farrugia li kien il-kelliem ta' Joseph Musvat kif ukoll wieħed mill-aktar ħbieb intimi ta' Schembri.